Diari Oficial de la Generalitat Valenciana


Sumari del DOGV 2727, del 12-04-1996 (1996/837900)

RESOLUCIÓ de 20 de març de 1996, de la Direcció General de Comercialització, Indústria Agroalimentària i Relacions Agràries, per la qual es desplega l'Ordre de 25 d'octubre de 1995, de la Conselleria d'Agricultura i Medi Ambient, que regula la concessió d'ajudes per al foment de la qualitat agroalimentària.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2727

Data del DOGV
:   12-04-1996

Secció del DOGV
:   ALTRES DISPOSICIONS

Número del document
:   1996/837900


Data del document
:   20-03-1996

Organisme emissor
:   Conselleria d'Agricultura i Medi Ambient

Tipus de document
:   Resolució

Anàlisi jurídica

RESOLUCIó de 20 de març de 1996, de la Direcció General de Comercialització, Indústria Agroalimentària i Relacions Agràries, per la qual es desplega l'Ordre de 25 d'octubre de 1995, de la Conselleria d'Agricultura i Medi Ambient, que regula la concessió d'ajudes per al foment de la qualitat agroalimentària.   
L'article 2.c de l'ordre que es desplega preveu que els productes que compareguen en fires monogràfiques o activitats semblants han d'estar inclosos prèviament en algun pla de promoció elaborat per la Conselleria d'Agricultura i Medi Ambient, o pels òrgans rectors de les figures de qualitat alimentària.  
A l'efecte de modernitzar les estructures industrials i comercials es preveu el Pla Director del Sistema Alimentari com a instrument per a desenvolupar les activitats.  
El Pla Director preveu l'ordenació, control i certificació de qualitat de productes agroalimentaris valencians i la seua promoció, divulgació i foment mitjançant el suport tècnic i econòmic a empreses, cooperatives, institucions, òrgans de gestió, consells reguladors, entitats i organismes de representació sectorial.  
Ja que l'activitat promocional és inherent al quefer dels ens relacionats, es dedueix que el pla de promoció de la Conselleria d'Agricultura i Medi Ambient inclou aquelles activitats, productes i entitats que, al seu parer, meresquen ser recolzats.  
Finalment, l'activitat promocional està específicament encomanada als òrgans rectors de figures de qualitat en la normativa que les regula, per la qual cosa les seues previsions promocionals estan implícitament aprovades per la Conselleria d'Agricultura i Medi Ambient per als productes que protegeixen.  
Per això, resolc:  
Article únic  
A l'efecte del que es preveu en l'article 2, apartat c, de l'ordre desplegada, s'entén per pla de promoció l'activitat o conjunt d'activitats destinades a la divulgació i/o foment del comerç o del consum, i/o millora de la qualitat de productes agroalimentaris de la Comunitat Valenciana, que responga a alguna de les condicions següents, apreciades i valorades per l'òrgan competent d'aquesta direcció general:  
a) Que s'emmarque en la llista de productes que s'hi preveuen i que figura en l'annex d'aquesta resolució.  
b) Que forme part del comés promocional reglamentàriament encomanat als consells reguladors o òrgans rectors de les figures de qualitat reconegudes a la Comunitat Valenciana, com ara denominacions d'origen, genèriques, específiques i producte de qualitat de la Comunitat Valenciana, les tres primeres de caràcter nacional i la quarta d'àmbit autonòmic, regulada pel Decret 90/89, de 12 de juny, del Consell de la Generalitat Valenciana.  
València, 20 de març de 1996.- El director general de Comercialització, Indústria Agroalimentària i Relacions Agràries: Octavio Ramón Sales.  
ANNEX  
   
\* Olis.  
\* Productes càrnics.  
\* Productes lactis, inclosos els gelats.  
\* Fruites i hortalisses, fresques i transformades, inclosos els sucs.  
\* Fruites seques.  
\* Xocolates, dolços, pastisseria i forn.  
\* Mel i altres productes apícoles.  
\* Flors i plantes ornamentals.  
\* Aigües minerals i de font.  
\* Salaons.  
\* Productes de la mar i altres aqüícoles.  
\* Plantes aromàtiques, medicinals i condimentàries.  
\* Cereals (arròs).  
\* Transformats, preparats de les primeres matèries anteriors.